Ek hoop Bulle het kennis geneem | Netwerk24
Ek hoop Bulle het kennis geneem
Deur Theunie Kirsten, Pretoria 08 Mei 2019 00:00
Uiteindelik het Robert du Preez en die Haaie nou ook die geheim ontrafel wat die Nieu­Seelandse spanne in die Superrugby-reeks so gedug maak: Saai twyfel by die skeidsregter.
In die wedstryd tussen die Haaie en die Crusaders, waarin 'n gelykoptelling afgedwing is, het ek – én die skeidsregter – telkens gewonder of die Haaie nie onkant lê nie.
Dít beteken dat die Haaie net-net op die onkantlyn geboer en telkens só blitsig aangeval het elke keer wanneer die Crusa-ders se skrumskakel sy hand op die bal geplaas het, dat dit 'n mens laat wonder het of hulle wel op die regte plek was.
Solank die spelers die skeidsregter laat twyfel, sal hy nie die fluitjie blaas nie.
Dít is presies die wenresep waarmee die Nieu-Seelandse spanne oorheers en wat die Suid-Afrikaanse spanne sukkel om te snap.
Uiteindelik het die Haaie dit darem nou gesnap. Wonderlik.
Die Bulle speel Vrydag teen die Cru­sa-ders en ek hoop Pote Human en die Bulle het vandeesweek baie tyd saam met Du Preez en die Haaie deurgebring. Indien nie, gaan dit 'n lang Vrydagaand vir hulle word.